google/wiki40b huggingface dataset:
Riksdagsvalget i Finland 2011

Det 36. riksdagsval i Finland ble avholdt den 17. april 2011. Man kunne forhåndsstemme i Finland fra 6. april til 12. april og utenlandsk fra 6. april til 9. april. Kandidater skulle varsles senest den 8. mars. Finlands riksdag (finsk Eduskunta) har 200 medlemmer. 
Den nye riksdagen samledes første gang den 27. april 2011. Etter regjeringsdannelsen den 22. juni 2011 ble Eero Heinäluoma valgt til riksdagens president (Eduskunnan puhemies), Finlands svar på stortingspresidenten.
Piratpartiet og Frihetspartiet stilte til valg for første gang. Liberalerna stilte kandidater på Piratpartiets liste.
Odacantha melanura

Utbredelse

Odacantha melanura  finnes i Europa, østover i Asia til Russland.

Utseende

Odacantha melanura  er mellom 6,5-7,5 millimeter lang.  Halsskjoldet (ponotum) er smalere enn hodet.  Den er mørk grønn, metallisk, mens dekkvingene er røde. Dekkvingene er kortere enn bakkroppen og har en stor svart eller mørk flekk bakerst ved spissen. Antennens fjerde ledd med fine korte hår og en lang børste/børster i spissen. (Krever forstørrelse for å se).

Levevis

Odacantha melanura finnes ofte i vegetasjonen i nærheten av strender med leire.  Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Krysstabell

En krysstabell er en tabell som sammenligner frekvensfordelingen mellom to eller flere variabler slik at man kan se hvordan de samvarierer. Men kan for eksempel sammenligne hvordan avhengige variabler varierer med uavhengige variabler. Krysstabellanalyse egner seg best på variabler med få verdier eller lavt målenivå.
Sham 69

Sham 69 er et punk rock-band, stiftet i England i 1975. Navnet tok de fra graffiti som var malt på en vegg i deres nabolag. Sham 69 har vært en viktig inspirasjon for senere Oi!-band.
Einsiedeln kloster

Historie

Klosterets navn (Einsiedelei = «eremittbolig») kommer av at dets historie begynner med eremitten Meinrad. Han trakk seg i 835 tilbake fra Reichenau kloster til en eneboertilværelse ved dagens Einsiedeln. Flere munker fulgte hans forbilde, og eremittsamfunnet ble i 934 sammenfattet til et kloster. Allerede få år senere (947) gjorde den tysk-romerske keiseren Otto I klosteret riksumiddelbart. Senest fra 1200-tallet hadde det status som fyrsteabbedi, dvs. klosterets abbed var samtidig tysk-romersk riksfyrste.
Klosterets fogder var hertugene av Schwaben, herrene av Nellenburg, Uster og Rapperswil, habsburgene og til slutt schwyzerne. Klosteret ervervet store besittelser i bl.a. Aargau, Bern, Breisgau, Elsass, St. Gallen, Thurgau, Vorarlberg og Zürich. Klosteret var svært velstående og drev og driver bl.a. med hesteavl (rasen Cavalli della Madonna), vinproduksjon og skogbruk.
Reformatoren Ulrich Zwingli startet sin virksomhet i Einsiedeln rundt 1518. Senere var imidlertid Einsiedeln kloster et av motreformasjonens sentre. 1798 flyktet klosterets beboere fra franske tropper, men kunne returnere til klosteret i 1803.
På det kirkelige plan lå Einsiedeln først under Konstanz bispedømme. Klosteret var immediat, dvs. lagt direkte under paven, fra 1452 til 1467, fra 1512 til 1819 og igjen fra 1907. På 1800-tallet hørte klosteret til Chur bispedømme.
Christelijke Volkspartij – Parti Social Chrétien

Christelijke Volkspartij-Parti Social Chrétien (CVP-PSC) var et katolsk belgisk politisk parti som eksisterte fra 1944 til 1968. Partiet hadde røtter i et tidligere katolsk parti. 
I 1968 ble partiet delt langs språklige/regionale skillelinjer, med Parti Social Chrétien i Vallonia og Christelijke Volkspartij i Flandern.
Thirteenth Amendment

Slaveriet i USA

Institusjonen slaveri fantes i alle de opprinnelige tretten britiske Nord-Amerikanske kolonier. Før Thirteenth Amendment brukte USAs Grunnlov (vedtatt i 1789) ikke uttrykkelig ord som slave eller slaveri , men hadde flere bestemmelser om ufrie mennesker. Det Tre femtedeles Kompromiss (i Artikkel I, Punkt 2, Punkt 3) tildelte Kongressens representasjon basert på hele antall av Mennesker og tre femtedeler av alle andre mennesker. Denne bestemmelsen var et kompromiss mellom Sydstater som ønsket slaver til å bli regnet som personer for Kongressens representasjon og Nordstatene avviste disse av bekymring for for mye makt for Sør, fordi representasjon i den nye Kongressen ville bli basert på befolkning i motsetning til en-stemme-for-en-stat-prinsipp i den tidligere Kontinentale Kongressen. Under Fugitive Slave Act (Artikkel IV, Del 2, Punkt 3), "Ingen person som holdes til Tjeneste eller Arbeid i en Stat" ville bli frigjort ved å rømme til en annen. Artikkelen I, § 9, Punkt 1 tillot Kongressen  å passere i lovgivningen som forbød "Innførsel av Personer", men ikke før 1808. Imidlertid, for det formål ble  Fifth Amendment—som sa at «Ingen person skal... bli berøvet liv, frihet eller eiendom, uten due process of law»—slaver ble betraktet som eiendom. Selv om abolisjonistene brukte den til å argumentere mot slaveri, ble den en del av det rettslige grunnlaget i saken Dred Scott v. Sandford (1857) for behandling av slaver som eiendom.
Richard Andvord (1839–1913)

Oppvekst

Richard Andvord ble født og vokste opp på Nordgard Stamstad i Lom i Gudbrandsdalen. Foreldrene var lensmann Paul Thorsteinsson Andvord (1795–1863) og Thora Sevaldsdatter Kjæstad (1806–1896). Slekten kom fra Nordgard Andvord, men Andvords farfar, Torstein Sylfestsson, flyttet til Stamstad i 1793 da han ble lensmann. Nordgard Stamstad var lensmannsgård frem til 1845.
I 1854, da han var 16 år, gikk Andvord den lange veien til Christiania til fots. Han kom i handelslære hos sin søsters svoger, Hans Holst Lund Holtermann. Etter endt læretid hos Holtermann, reiste Andvord til Tyskland, hvor han fikk nye ideer om forretningsdrift. Det vanlige på den tiden var at forretningene solgte alle slags varer, fra stoffer og lærvarer til matvarer og papir, men Andvord ville spesialisere seg på papirvarer.
I 1859 fikk Andvord skjøte på farsgården, men det er usikkert om han drev den. Han solgte gården i 1863.
Andvord giftet seg i 1883 med Cathinca Sofie Jacobsen (1849–1935).

Papirbutikken på Karl Johan

Andvord kjøpte eiendommen i Karl Johans gate av assessor Ludvig Mariboe, og åpnet sin forretning 1. mai 1865. De første årene bodde Andvord selv i andre etasje over butikken. Med sin sentrale beliggenhet, ble den ganske fort et møtested for byens borgere. Tidens intellektuelle elite hadde mange spesielle krav til sine skriveredskaper, og Henrik Ibsen, Bjørnstjerne Bjørnson, Edvard Grieg, Jonas Lie og Edvard Munch var blant de faste kundene. Kunstnere som hadde vansker med å betale, fikk diskret økonomisk hjelp. Butikken kunne ofte fungere som diskusjonsklubb og møteplass for byens intellektuelle, og invitasjonslistene til borgerball og veldedige tilstelninger trakk også mange folk til butikken. Etter hvert utvidet firmaet sin virksomhet, med trykkeri, bokbinderi og stempelproduksjon, og kommunale og statlige etater ble stadig bedre kunder. Firmaet vokste kraftig.

Personlig engasjement

Andvord var stadshauptmann i Christiania, det vil si sjef for borgervæpningen i byen, og ledet selv parader gjennom byen til hest. Da borgervæpningen ble avviklet i 1881, ble Andvord utnevnt til ridder av St. Olavs Orden.
Andvord satt i styrene i flere store firmaer, blant annet Den norske Creditbank, Kreditkassen, Storebrand, Bændevinssamlaget og Nationaltheatret. Han var også engasjert i bystyret og formannsskapet. 
Cathinca, Andvords kone, hadde utdannelse i musikk og var kusinen til Johan Svendsen. I familiens bolig i Skovveien ble det holdt musikalske tilstelninger med kjente gjester som Edvard Grieg og Johan Halvorsen.
Dassault Mirage IV

Historie

Arbeidet med å utvikle et supersonisk jetbombefly som kunne bære atomvåpen begynte i Frankrike i 1956 og var et ledd i utviklingen av Frankrikes uavhengige kjernefysiske avskrekkingsprogram. Løsningen som ble utviklet i samarbeid mellom de franske myndigheter og Dassault ble godkjent 20. mars 1957. Dassault sin første prototype med navnet Mirage IV 01 var svært lik Mirage IIIA i utseende, selv om den hadde dobbelt så stor vingeflate, 2 jetmotorer i stedet for én, og veide dobbelt så mye uten last. Mirage IV hadde også tre ganger så stor drivstoffkapasitet som Mirage III.
01 var en eksperimentell prototype som hovedsakelig ble bygget for å utforske og løse problemer rundt langvarig supersonisk flyging. Problemene rundt dette var mange (det var på den tiden ingen fly som var i stand til å fly raskere enn Mach 1,8 over lenger avstander) og det var stor usikkerhet rundt konseptet. Det var også problemer forbundet rundt å bære en våpenlast i denne hastigheten over lenger avstander.
Det tok Dassault 18 måneder å bygge den første prototypen, og sent i 1958 var den endelig klar for å begynne utprøving på bakken.
Flyet tok til vingene første gang 17. juni 1959. Tredje gang det fløy var 20. juni, og det ble da godkjent for å overfly flystevnet i Paris, der president Charles de Gaulle var en av de mange nysgjerrige tilskuerne. 19. september 1960 satte flyet, med René Bigant bak spakene, en ny verdensrekord da han fløy en 1000 km løpe i en gjennomsnittshasighet av 1 822 km/h. Den 138. flyturen ble ytelsen ytterligere bekreftet da nok en rekord ble satt ved å fly en 500 km løype med gjennomsnittshastighet av 1 972 km/h – mellom Mach 2,08 og Mach 2,14.
Den første prototypen hadde ikke tilstrekkelig rekkevidde, så et nytt konsept, Mirage IVB ble utviklet. Da dette ble funnet å være for dyrt ble den noe mindre varianten, Mirage IVA, valgt som produksjonsvarianten.
Prototypen Mirage IVA-02 fløy første gang 12. oktober 1961, og ble funnet god nok for serieproduksjon. Den første produksjonsvarianten av Mirage IVA fløy første gang i desember 1963. Totalt ble det bygget 62 fly av denne varianten, og de kom i tjeneste mellom 1964 og 1968.

Mirage IV og Force de frappe

I februar 1964 dannet Frankrike de to første skvadronene med strategiske jagerbombere, noe som ble etterfulgt av 7 skvadroner til fordelt over 3 regiment. Grunnet at Frankrike nå hadde sin egen kjernefysiske avskrekkingsstyrke trakk de seg fra NATO sin militære kommandostruktur i 1966.
Hovedmålene til Mirage IVA var større sovjetiske byer og militærebaser. Med drifstoffylling i luften var flyene i stand til å angripe Moskva, Murmansk eller byer i Ukraina fra Frankrike. For å kunne fylle drivstoff i luften kjøpte Frankrike flere KV-135F lufttankere. På tross av dette fløy Mirage IVA ofte i par, der et av flyene var bevæpnet, mens det andre hadde ekstra drivstoff og utstyr for å kunne overføre drivstoff på vei mot målet. Enkelte kilder hevder at piloten hadde liten eller ingen mulighet til å returnere til Frankrike etter bombing av en sovjetisk by.
Kota Kinabalu internasjonale lufthavn

Terminal 1

Terminal 1 er den største og eldste terminalen på flyplassen. Den ble bygget i 1949, som Jesselton Airfield, fordi byen Kota Kinabalu i gamle dager ble kalt Jesselton.

Terminal 2

Kota Kinabalu internasjonale lufthavn Terminal 2 ble åpnet 1. januar 2007, for nyttårsfeiringen i 2007; Visit Malaysia Year 2007.
Det er bare lavpris-flyselskap som flyr på flyplassen, med et unntak; frakt-flyselskapet Transmile Air Service, som flyr post for DHL.
Skalanivå

Skalanivå, også kjent som forholdstallnivå er det høyeste av fire målenivåer. Variablenes verdier har ulike egenskaper som kan rangeres, man kan si noe avstanden mellom verdiene og her finnes det i tillegg et absolutt (naturlig) nullpunkt, som gjør at en kan sammenlikne nøyaktig forholdet mellom de ulike kategoriene.
Et eksempel er variabelen alder: En som er 10 år er dobbelt så gammel som en som er 5 år.
Brunrygglerke

Utbredelse

Den forekommer i Angola, Benin, Botswana, Burkina Faso, Den sentralafrikanske republikk, Elfenbenskysten, Eritrea, Etiopia, Gambia, Ghana, Guinea, Kamerun, Kenya, Lesotho, Mali, Mauritania, Mosambik, Namibia, Niger, Nigeria, Senegal, Somalia, Sudan, Swaziland, Sør-Afrika, Sør-Sudan, Tanzania, Togo, Tsjad, Uganda, Zambia og Zimbabwe.
Cadaver

Biografi

Bandet ble stiftet i 1988 av Anders Odden og Ole Bjerkebakke. De fikk med seg bassist René Jansen og i 1989 ga trioen ut demoen Abnormal Deformity. Bandet ble signert med Necrosis og ga ut split albumet Hallucinating Anxiety i 1990 sammen med  Carnage sitt musikkalbum Dark Recollections. Kort tid etter albumutgivelsen ble Jansen erstattet av Eilert Solstad. Bandet ga ut sitt andre studioalbum i 1992 (...In Pains). Uenigheter innad i bandet førte til at det ble oppløst i 1993. Bandet oppsto på nytt under navnet Cadaver Inc. i 1999 med kun Anders Odden av de opprinnelige medlemmene. Han gikk nå under navnet Neddo. Bandet med de nye medlemmene Czral, Balvaz og Apollyon ga ut albumet Discipline i februar 2001. Bandet gikk tilbake til sitt opprinnelige navn da de ga ut sitt siste album Necrosis i 2004. Samme år ble bandet igjen oppløst.
Måkedammen

Måkedammen er en liten innsjø mellom Midori-ike og Tarachine-ike sør i Øst-Ongul. Den ble kartlagt etter landmålinger og flyfoto tatt under Den japanske antarktisekspedisjonen (JARE), 1957 og navngitt Kamome-ike. Det norske navnet er en oversettelse av det japanske navnet
Lammecarré

Lammecarré er en del av ryggen på lammet. Blir av mange regnet som den beste delen av lammet.
Lammecarré er mørt og smaksrikt kjøtt. Det stekes i ovnen og deles i skiver, en per ribbein, til serveringen. Beinspissene kan kles inn med aluminiumsfolie for å ikke bli svartbrente.

Et stykke lammecarré veier ca. 400 gram og kan beregnes å rekke til to personer.
The Amazing Race 11

The Amazing Race 11, også kjent som The Amazing Race: All-Stars, er den 11. sesongen av den amerikanske realityserien The Amazing Race. The Amazing Race: All-Stars fulgte 11 lag, 10 lag fra tidligere sesonger og et kjærestepar som møttes mens de konkurrerte i samme sesong, i et kappløp rundt i verden.
Kjæresteparet Eric Sanchez og Danielle Turner, som konkurrerte på andre lag i sesong 9, vant denne sesongen av The Amazing Race. De ble også det første vinnerlaget til å kun vinne finaleetappen.

Produksjon

I november 2006, avslørte CBS at denne sesongen skulle bli en All-Stars-sesong, der lag fra tidligere sesonge, deltok for andre gang, og at den var under produksjon. 
The Amazing Race 11 strakk seg over 72 000 km, gjennom ni land og seks kontinenter. Denne sesongen er den andre sesongen (etter den femte sesongen) til å besøke alle de befolkede kontinentene. Blant de ni landene som ble besøkt, ble Ecuador, Mosambik og Polen besøkt for første gang, i tillegg til stillehavsøyen Guam, som er et amerikansk territorium. 
Denne sesongen var den siste sesongen til å ha Vikeplikt.
Alternative fakta

«Alternative fakta» (etter engelsk alternative facts) er et begrep som ble brukt av presidentrådgiver Kellyanne Conway 22. januar 2017 i aktualitetsprogrammet Meet the Press på fjernsynskanalen NBC i USA. I et intervju med programleder Chuck Todd, der Todd anklaget pressesekretær Sean Spicer for å snakke usant om oppmøtet ved Donald Trumps innsettingsseremoni som president, svarte Conway: «Ikke overdriv, Chuck. Du sier det er en løgn, og … pressesekretæren vår, Sean Spicer, gav alternative fakta.» Todd svarte med å si at «alternative fakta er ikke fakta. De er usannheter.»
Conways bruk av begrepet «alternative fakta» for å beskrive det som anses som usannheter, ble latterliggjort i sosiale medier og kritisert av blant annet Dan Rather, Jill Abramson, og Public Relations Society of America. Uttrykket ble beskrevet som «orwellsk», og salget av Orwells satiriske framtidsdystopi 1984, som beskriver et diktatorisk overvåkingssamfunn som benytter løgnaktig «nytale», økte med over 9 500 prosent den påfølgende uken, slik at boken ble bestselger på Amazon.com.
Conway forsvarte senere sin ordbruk  om «alternative» fakta slik: «To pluss to er fire. Tre pluss én er fire. Delvis skyet, delvis sol. Glasset er halvfullt, glasset er halvtomt. Disse er alternative fakta.»

Norge

I Norge ble begrepet umiddelbart tatt i bruk. I uken som fulgte, ble begrepet brukt blant annet i Aftenposten, Stavanger Aftenblad, i Universitetsavisa, samt i Bergens Tidende, Dagbladet og NRK. Bergepet ble brukt i en teateranmeldelse i VG. Språkrådet la ut «fakta» som aktuelt ord 27. januar der de skrev at: «… skal noe slikt som 'alternative fakta' gi mening, må det enten bety et annet faktautvalg (som egentlig ikke står i motsetning til det første), eller så må vi legge til et slappere faktabegrep i ordboka».
Uken etter ble flere norske politikere anklaget for å komme med alternative fakta, og undervisningsminister Torbjørn Røe Isaksen skrev i Morgenbladet: «Her er noen alternative fakta om alternative fakta».
Pierre-Jean-Georges Cabanis

Liv og virke

Cabanis studerte humaniora i Paris og dro i 1773 til Warszawa, der han arbeidet som sekretær. Fra 1775 virket han som lege i Auteuil. Under Skrekkveldet levde han tilbaketrukket og ble i 1794 professor ved den medisinske skole i Paris og medlem i Conseil des Cinq-Cents. Fra 1803 til sin død var han medlem av Académie française. 
Under de siste to år av Honoré Mirabeaus liv var Cabanis nært knyttet til ham. 
Som filosof var Cabanis en elev av Étienne Bonnot de Condillac og fornektet som denne sjelens selvstendige eksistens. I de siste år av sitt liv vek imidlertid han i noen grad tilbake fra denne materialistiske oppfatning.
Cabanis døde i 1808, og er gravlagt ved Cimetière d´Auteuil utenfor Paris (nå innenfor byens grenser).
Ein blåe dag

Ein blåe dag er en fotballsang skrevet av forfatter Erling Forfang om Viking Fotballklubb.
I forbindelse med at Stavanger 2008 var kampsponsor til tippeligakampen mellom Viking Fotballklubb og Stabæk 22. oktober 2007 kunne publikum for første gang høre den nye vikinghymnen, Ein blåe dag. Forfang har både skrevet tekst og musikk til fotballsangen. Det startet med at han ville skape en skikkelig fotballsalme, strippet for klisjeer.
På den innspilte versjonen er musikere Arne Hovda, Morten Mølster på gitar, Christian Svendson på trommer og Preben Tiedeman Bruun Henriksen (fra Tidemans Blue) på trompet. Vokaler på sangen er Frode Rønli, Arne Hovda og Nils Kristian Fossdahl. Kor er Stavanger Vocalensemble og St. Svihun Mannskor. Innspilt og mikset hos Sans&Samling ved Arne Hovda
Larry McDonald

Bakgrunn og yrkeskarrière

Larry McDonald ble født i den østlige delen av byen DeKalb County i Atlanta. Han var fetter av general George S. Patton. Som barn gikk han på privateog sneversynt skoler før han begynte ved en ikke-tverrkirkelig high school. Han brukte to år på high school før han avla eksamen der i 1951. Han studerte ved Davidson College fra 1951 og frem til 1953, der han brukte mye tid på å studere historie. Han gikk videre til å studere ved Emory University School of Medicine i en alder av 17 år, derfra ble han uteksaminert i 1957. Han ble senere utdannet urolog ved Grady Memorial Hospital.
Fra 1959 til 1961 tjenestegjorde han som kirurg i den amerikanske marinen, og var stasjonert ved marinebasen i Keflavík på Island. McDonald giftet seg med islenderen Anna Tryggvadottir, som han til slutt fikk har tre barn sammen: Tryggvi Paul, Callie Grace og til slutt Mary Elizabeth.
Etter at han kom tilbake fra militær tjeneste, praktiserte han medisin ved McDonald Urology Clinic i hjembyen Atlanta. Han fikk en økende interesse for politikk, og leste bøker om politisk historie og amerikansk utenrikspolitikk.  McDonalds lidenskapelig opptatthet av politikk førte til en skilsmisse med hans første kone.

Politisk arbeid

Han var en konservativ demokrat, og var aktiv i en rekke sivile organisasjoner. Han var kjent for sin trofaste motstand mot kommunismen, og ble med i den konservative, antikommunistiske organisasjonen John Birch Society i 1966 eller 1967. McDonald satt som president i John Birch Society i 1983. Han var også medlem av Georgia State Medical Education Board, der han satt som formann mellom 1969 og 1974, National Historical Society og Cobb County Chamber of Commerce, og han fikk også en rekke sivile utmerkelser.
McDonald stilte som kandidat for Kongressen i 1972 men han mislykkes, før han ble valgt inn i Representantenes hus fra Georgias 7. distrikt i november 1974. Distriktet omfattet de fleste av Atlantas nordvestlige forsteder. Han giftet seg i 1975 med Kathryn Jackson, som han traff da han holdt en politisk tale i California. Han ble gjenvalgt til Kongressen fire ganger, og ble sittende frem til sin død den 1. september 1983. McDonald ble ofte motarbeidet av medlemmer i eget parti som mente at han var altfor konservativ.
Ein Kessel Buntes

Ein Kessel Buntes ("En kjele med farve") var et svært populært underholdningsprogram i det tidligere DDR og siden i det gjenforente Tyskland. Det ble sendt i årene 1972 til 1992. Som navnet antyder ble programmet sendt i farver først fra Friedrichstadtpalast og senere fra Palast der Republik, så vel som fra andre prominente musikkhaller i byer i DDR.
Åpningsvignetten viste en serie berømte klokker i Øst-Berlin, slike som den i Rotes Rathaus og Verdenstidsuret på Alexanderplatz, som viste sendetidspunktet som var kl. 20.00. Valget av dette tidspunktet var ikke tilfeldig, det var da (og er det fortsatt) nyhetene ble sendt på den vesttyske kanalen ARD. Programmet gikk opprinnelig på Deutscher Fernsehfunk.
I full bredde

I full bredde er et musikkalbum med Harald Heide-Steen jr. og Rolv Wesenlund, utgitt i 1971. Andre medvirkende er Sigurd Jansens Orkester.
Miyuki Izumi

Landslaget

Miyuki Izumi spilte 5 landskamper for Japans kvinnelandslag. Hun ble tatt ut i Japans tropp til Sommer-OL 1996.
Fylkesvei 184 (Buskerud)

Fylkesvei 184 i Buskerud gikk mellom Bjonevika og Bjonevatnet i Ringerike kommune.
Traséer: Bjonevika – fylkesgrensen Øyvasselva (4,2 km), fylkesgrensen ved Bjone – fylkesgrensen ved Bjone øst (0,3 km). Sammen med fylkesvei 47 i Oppland utgjør den én strekning.
2019 ble veien del av fylkesvei 2320.
Den aztekiske ørns orden

Den aztekiske ørns orden (spansk: Orden Mexicana del Aguila Azteca) er en mexicansk orden. Den ble innstiftet 29. desember 1933 til belønning av utlendinger for fortjenester av Mexico eller menneskeheten. Ordenen tildeles av presidenten. Kanselliet for Den aztekiske ørns orden hører inn under Mexicos utenriksdepartement.

Bakgrunn

Den aztekiske ørns orden ble etablert 29. desember 1933, i presidentperioden til Abelardo L. Rodríguez. Ordenen belønner fortjenstfull innsats for Mexico eller fortjenester av menneskeheten og tildeles bare utlendinger. Ordenen ble revidert i 1935, 1941 og 1975. I 2011 ble loven om Mexicos utmerkelser revidert på nytt og dette hadde konsekvenser også for Den aztekiske ørns orden.
I 1865, da Mexico var et monarki, ble det innført en orden som het Den mexikanske ørns orden, men denne hadde en annen inndeling og andre ordenstegn.

Ordenstegn

Ordenstegnet består av en medaljong, med aztekisk dekor, i gull. Midt i medaljongen er det et blåemaljert felt med en gull aztekisk ørn som holder en rød slange i nebbet. Dette motivet gjenfinnes i Mexicos riksvåpen. Ordenstegnets medaljong har en viss likhet med den aztekiske solsteinen, kalenderen som ble benyttet av aztekere.
Ordenskjedet består av 30 gullledd, vekselvis bestående av blåemaljerte ledd med et motiv som representerer Mexico by og ledd med et stilisert ørnehode. En aztekisk ørn i gull er opphengt i kjedet.
Ordensbåndet er gult.

Tildeling

Ordenen tildeles utlendinger for fortjenstfull innsats for Mexico eller for menneskeheten. Tildeling skjer tilsvarende det mexicanere dekoreres med av utenlandske utmerkelser.
Ordenens kjede tildeles statsoverhoder. Nest høyeste trinn, ordensbånd i spesialkategori, tildeles regjeringssjefer, tronfølgere, ektefeller av stats- og regjeringssjefer og personer av tilsvarende rang. Tredje høyeste nivå, ordensbånd, tildeles utenriksministre og andre regjeringsmedlemmer, medlemmer av kongelige familier, ambassadører og personer med tilsvarende rang. Til ordenens tre nedre trinn utnevnes statstjenestemenn, diplomater, militære og andre etter rang. I særlige tilfeller kan reglene om tildeling etter rang avvikes for fortjenstfulle utlendinger, med unntak av tildeling av kjede.

Norske innehavere

Kong Olav V var innehaver av det som på norsk betegnes som storkors av Den aztekiske ørns orden.